
Okkultismi  ja  Steiner-koulut 

Nils  Mustelin 


Erilaisten  okkultististen  liikkeiden  suuri  suosio  meidän  päivi¬ 
nämme  on  psykologisesti  mielenkiintoinen  ilmiö,  jolla  on  var¬ 
masti  monenlaisia  syitä. 

Ihminen,  Homo  sapiens,  on  aina  ollut  syvästi  kiinnostunut 
niin  omasta  tulevaisuudestaan  kuin  elämän  tarkoituksesta  ja 
koko  olemassaolon  mysteeristä.  Kyseessä  ei  ole  pelkkää  älyl¬ 
listä  uteliaisuutta,  vaan  tämän  kiinnostuksen  lähtökohtana  on 
usein  toiminut  niin  maanpäällisen  elämän  kurjuus  kuin  kuole¬ 
man  varmuuskin. 

Kautta  aikojen  uskonnot  ovat  antaneet  monille  heidän  etsi¬ 
mänsä  turvallisuuden,  varmat  vastaukset  kysymyksiin  elämän 
tarkoituksesta  ja  lupaukset  kuoleman  voittamisesta.  Meidän 
päivinämme  perinteinen  uskonto  on  kuitenkin  dramaattisesti 
menettänyt  merkityksensä  -  varsinkin  länsimaissa  -  samalla  kun 
nykyisen  yhteiskunnan  monimutkaisuus  ja  uhkatekijät  ovat  li¬ 
sänneet  ihmisiin  kohdistuvia  paineita. 

Tässä  tilanteessa  tuntuu  ilmeiseltä,  että  okkultistiset  liikkeet 
hyvin  pitkälle  toimivat  eräänlaisina  uusina  uskontoina  tai  us¬ 
kontojen  korvikkeina.  Ne  vetoavat  nimenomaan  ihmisiin,  jotka 
kaipaavat  valmiita,  lohduttavia  vastauksia  ihmiselämän  suuriin 
kysymyksiin  -  ihmisiin,  joille  on  täysin  samantekevä  mihin  tie¬ 
donhankintamenetelmään  tietty  väite  perustuu  niin  kauan  kuin 
sen  sisältö  vastaa  heidän  tarpeitaan  ja  odotuksiaan. 

Sen  tähden  onkin  johdonmukaista,  että  näitä  uususkonto¬ 
ja  usein  markkinoidaan  sanoilla,  joiden  päätehtävänä  on  he¬ 
rättää  mahdollisimman  miellyttäviä  assosiaatioita.  Tyypilli¬ 
siä  tällaisia  sanoja  ovat  esimerkiksi  "kokonaisvaltainen",  "po¬ 
sitiivinen",  "kosminen",  "luonnonmukainen"  ja  "pehmeä"  — 
puhumattakaan  tämän  liturgian  parempaan  tulevaisuuteen  viit- 
taavasta  kunniasanasta  "New  Age"  eli  "uusi  aikakausi". 

Koska  nämä  liikkeet  eivät  rajoitu  henkisiin  ja  hengellisiin 
asioihin,  vaan  sisältävät  usein  myös  väitteitä,  jotka  ovat  mitä 
jyrkimmässä  ristiriidassa  tieteellisen  tutkimuksen  saamien  tu¬ 
losten  kanssa,  niiden  markkinointiin  liittyy  yleensä  voimakas, 
jopa  kiihkeä  tieteenvastaisuus.  Tämä  on  psykologisesti  ymmär¬ 
rettävää;  onhan  tieteellistä  ajattelua  omaksuneella  ihmisellä  tai¬ 
pumus  esittää  hyvinkin  epämiellyttäviä  kysymyksiä:  Onko  tästä 
väitteestä  mitään  näyttöä?  Missä  mielessä  tätä  menetelmää  voi¬ 
daan  kutsua  luonnonmukaiseksi?  Eikö  olisi  järkevä  analysoida 
tätä  kokemusta  myös  psykologian  pohjalta?  Voidaanko  tahalli¬ 
sen  petkutuksen  mahdollisuus  sulkea  pois?  Jne... 

Erityisen  mielenkiintoista  on  se,  että  tieteellistä  kritiikkiä 
pelkäävät  okkultistit  syyttävät  tiedemiehiä  dogmaattisuudesta, 
auktoriteettiuskosta  ja  fundamentalismista — eli  juuri  siitä,  mi¬ 
hin  okkultistiset  liikkeet  itse  perustuvat! 

Yksi  vuosisatamme  vaikutusvaltaisimmista  okkultistista  ajat¬ 
telua  edustavista  liikkeistä  on  antroposofia,  jonka  perustaja  Ru¬ 
dolf  Steiner  on  näinä  päivinä  ajankohtainen  Suomessa  Steiner¬ 
koulujen  asemaa  koskevan  lakiehdotuksen  yhteydessä. 

Siitä  huolimatta,  että  Steiner  kutsui  perustamaansa  lii¬ 
kettä  "hengentieteeksi",  antroposofia  on  luonteeltaan  selväs¬ 
ti  mytologis-dogmaattinen  uskonjärjestelmä.  Sen  käsitteistöön 
kuuluvat  kaikenkarvaiset  demonit  ja  henkiolennot,  eetteri-  ja 
astraaliritumiit  sekä  "imaginatiivisesti,  inspiratiivisesti  ja  intui¬ 
tiivisesti”  tunnistettavissa  olevat  monikerroksiset  todellisuudet. 

Skeptikon  kannalta  erityisen  mielenkiintoisia  ovat  Steinerin 
väitteet,  että  hän  hengentieteellisillä  menetelmillä  pystyi  anta¬ 
maan  varmoja  vastauksia  myös  aineellisen  maailmankaikkeuden 

rakennetta  koskeviin  kysymyksiin,  joihin  luonnontieteet  karkei- 
-e  menetelmineen  eivät  olleet  vielä  pystyneet  vastaamaan.  Hä¬ 
nen  yrityksensä  valistaa  maailmaa  atomien  rakenteesta  tai  Eins¬ 
teinin  erehdyksistä  vaikuttavat  kuitenkin  pohjattomassa  naii¬ 
viudessaan  lähinnä  piinallisilta. 

Käytännön  tasolla  Steinerin  opit  ovat  johtaneet  ainakin  kol¬ 
meen  sovellutukseen:  1)  biodynaamiseen  viljelyyn  (joka  pitkäl¬ 
le  perustuu  astrologiseen  okkultismiin),  2)  antroposofiseen  lää¬ 
kintään  (joka  sinänsä  vaarattomien  homeopatisten  lääkkeiden 
ohella  suosii  mm.  myrkyllisten  raskasmetallien  käyttöä)  ja  3) 
Steiner-koulujen  aatteellisena  pohjana  olevaan  steinerpedago- 
giikkaan. 

Eduskunnan  käsiteltävänä  olevan  lakiehdotuksen  hyväksy¬ 
minen  merkitsisi  Steiner-koulujen  valtionavun  huomattavaa  li¬ 
säystä.  Lakiehdotuksen  valmisteluvaiheessa  on  korostettu,  että 
steinerpedagogiikka  on  vain  vaihtoehtoinen  opetusmenetelmä 
eikä  siis  sisällä  antroposofisten  uskomusten  indoktrinaatiota. 
Jos  tästä  voitaisiin  olla  varmoja,  ei  olisi  mitään  syitä  vastus¬ 
taa  tätä  lakiehdotusta. 

Toisaalta,  jos  Steiner-koulut  toimivat  antroposofisen  liikkeen 
tukikohtina,  joissa  oppilaille  syötetään  okkultistista  ajattelua  ja 
siihen  liittyviä  tieteenvastaisia  asenteita,  kyseessä  on  vakava  ja 
huolestuttava  asia. 

Valitettavasti  tiedot  tästä  tärkeästä  kysymyksestä  ovat  riit¬ 
tämättömiä  ja  osittain  hyvinkin  ristiriitaisia.  Vaikka  onkin  il¬ 
meistä,  että  suurin  osa  Steiner-koulujen  opettajista  ei  itse  ole 
antroposofisten  uskomusten  kannattajia,  moni  näitä  kouluja  si¬ 
sältä  päin  tunteva  on  antanut  sangen  järkyttävän  kuvan  okkul¬ 
tististen  asenteiden  soluttamisesta  oppilaiden  nuoriin  ja  vaiku- 
tusalttiisiin  mieliin. 

Myös  Steiner-koulujen  vahva  kytkentä  antroposofisen  liik¬ 
keen  eri  järjestöihin  tuntuu  tässä  yhteydessä  huolestuttavalta. 
Esimerkiksi  ns.  Snellman-korkeakoulun  opetusohjelmaan  kuu¬ 
luu  steinerpedagogiikan  lisäksi  myös  opetus  biodynaamisesta 
viljelystä.  Kirjassaan  "1900-luvun  koulupedagogisia  virtauksia" 
Karl  Bruhn  lainaa  seuraavan  Steinerin  tekemän  väitteen,  joka 
asettaa  steinerpedagogiikan  perustajan  omat  näkemykset  kas¬ 
vatuksen  lähtökohdista  sangen  outoon  valoon:  "On  tullut  aika, 

jolloin  ihmisen  on  johdettava  kaikki  kasvatukseen  liittyvät  asiat 
niistä  tiedoista,  jotka  koskevat  ihmisen  suhdetta  kosmokseen." 


Yhteiskunnallamme  on  tänään  edessään  harvinaisen  suuria 
haasteita.  Esimerkiksi  väärin  käytetyn  teknologian  aiheutta¬ 
mia  haittoja  voidaan  korjata  vain  hankkimalla  yhä  syvempiä 
ja  yhä  luotettavampia  tietoja  niin  luonnon  laeista  kuin  meistä 
ihmisistä.  Eli  kuten  Ilkka  Niiniluoto  sanoi  puheessaan  Helsingin 
yliopiston  kansallisessa  pääjuhlassa  viime  syyskuussa:  "Tässä 
työssä  tarvitaan  jalostuneita  arvopäämääriä  ja  tieteen  antamaa 
kriittisesti  koeteltua  tietoa  kipeämmin  ja  enemmän  kuin  kos¬ 
kaan  ennen." 

Yhtä  tärkeitä  kuin  tiedot  sinänsä  ovat  ne  tiedonhankintaan 
liittyvät  asenteet,  jotka  me  kasvatuksessa  siirrämme  tuleville 
sukupolville.  Jos  opetamme  lapsiamme  halveksimaan  empiiri¬ 
sen  tieteen  metodiikka  ja  nielemään  kritiikittömästi  antroposo¬ 
fien  tai  muiden  okkultistien  mahtipontisia  ja  nöyryydellä  pilaa- 
mattomia  fantasioita,  ryöstämme  heiltä  mahdollisuuden  korjata 
omia  erehdyksiämme. 

Lääketieteen  pieni  ihme,  biogeneraattori! 

— eli  miten  myydä  huuhaahoitoa  vakuuttavasti 

Veijo  Saano 


Bio-Generaattori  ympäristöystävällisellä  kestoparistolla.  Maail¬ 
man  pienin  biomagneettikenttägeneraattori  auttaa  esim.  pään¬ 
särkyyn,  sääherkkyyteen,  hermostuneisuuteen,  stressiin,  unihäi¬ 
riöihin,  reumaan,  astmaan  ja  parantaa  yleistä  hyvinvointia  (viite 
1)- 

Nämä  ja  monet  muut  hyödyt  luvataan  sille,  joka  ostaa  542 
markan  hintaisen  laitteen  ja  pitää  sitä  ketjussa  kaulallaan.  Jos 
haluaa  kohdentaa  vaikutuksen  tarkemmin,  voi  laitteen  laasta¬ 
roida  ko.  elimen  kohdalle  ihoon.  Biomagneettikenttägeneraat- 
tori,  jatkossa  lyhyesti  BG,  on  kooltaan  3  x  3  x  0.6  cm,  painaa 
n.  10  g,  ja  sillä  on  vuoden  takuu.  BG:ssa  on  kaksi  toimin¬ 
tamuotoa  sen  mukaan  onko  pieni  magneettisauva  työnnettynä 
(asento  II)  laitteen  nurkassa  olevaan  aukkoon  vai  ei  (asento  I). 
Jälkimmäistä  toimintatilaa  valmistaja  suosittaa  mm.  päänsär¬ 
kyyn,  migreeniin,  matkapahoinvointiin,  väsymykseen,  matalaan 
verenpaineeseen,  iskiakseen,  astmaan  ja  suolistohäiröihin  (yh¬ 
teensä  22  käyttöaihetta).  Asento  II  sopii  mm.  tulehduksiin, 
uni-,  verenkierto- ja  näköhäiriöihin  sekä  hermostuneisuuteen  (15 
käyttöaihetta).  Laitetta  ei  suositella  kuulolaitetta  tai  sydämen- 
tahdistinta  käyttäville  (2). 

Kliinisen  farmakologian  periaate,  jonka  mukaan  nk.  kehitty¬ 
neissä  maissa  lääkkeitä  nykyisin  arvioidaan,  on  skeptisen  kriit¬ 
tinen:  Jokainen  uusi  lääke  oletetaan  tehottomaksi  ja  vaaralli¬ 
seksi.  Valmistajan  on  tutkimustuloksin  kumottava  lääkintävi¬ 
ranomaisten  ja  muiden  asiantuntijoiden  epäluulot,  saadakseen 
myynti-  ja  käyttöluvan  lääkkeelleen.  Samalla  terveellä  epäluu¬ 
lolla  pitää  suhtautua  myös  muihin  hoitotapoihin.  Historia  on 
tulvillaan  huijareita  mainioine  yleisparannuslaitteineen  ja  ihme¬ 
lääkkeilleen.  "There  is  a  sucker  born  every  minute",  sanoi  koo¬ 
mikko  W.C.  Fields  -  uusia  huijattavia  syntyy  koko  ajan,  joten 
humpuukikonsteille  on  aina  ostajia.  Onko  BG  uuden  ajan  tek¬ 
niikalla  koteloitu  huuhaalaite? 


Esitä  vakuuttava,  mieluiten  kiehtova  teoria 
vaikutusmekanismista 

"People  are  starved  for  plans.  If  you  offer  them  one,  they  fall 
on  it  like  a  pack  of  vvolves."  Umberto  Eco  kuvaa  kirjassaan  Fou¬ 
cault^  pendulum  (3)  osuvasti,  miten  tärkeä  ihmiselle  on  löytää 
syy,  järki,  suunnitelma  elämänsä  ja  kohtalonsa  taustalle.  Poti¬ 
laan  ensimmäinen  kysymys  lääkärille  on  useimmiten:  "Mistä  se 

johtuu".  Parhaita  keinoja  markkinoida  hoitoa  on  esittää  sopi¬ 
va  teoria  sairauden  syystä.  Potilas  uskoo,  että  hoito  on  teho¬ 
kas,  parantava  (ei  pelkästään  oireita  poistava)  -  onhan  se  sai¬ 
rauden  syntysyyn  mukainen!  BG:n  valmistaja  lähtee  maailman¬ 
kaikkeuden  olemuksesta:  Alles  ist  Schvvingung,  kaikki  on  (mag¬ 
neettikenttien)  värähtelyä.  Myös  ihmiselimistölle  ovat  magneet¬ 
tikenttä  ja  sähkö  merkityksellisiä,  ja  ne  voivat  aiheuttaa  häiriöi¬ 
tä.  Valmistajan  mukaan  BG  kumoaa  häiriöt  ja  on  siksi  teho¬ 
kas  hoitokeino. 


Todista,  että  laitetta  tarvitaan 

22-sivuisen  kirjasen  "Biomagnetvvellen  helfen"  (biomagneet- 
tiaallot  auttavat;  2)  kirjoittaja  sijoittaa  BG-terapian  "koululää¬ 
ketieteen”  ja  "vaihtoehtolääkinnän"  välimaille.  Samalla  psykolo¬ 
gisella  viisaudella  hän  väittää  ihmisten  olevan  nykyisin  yhä  sai¬ 
raampia  huolimatta  lääketieteen  edistyksestä  ja  siis  tarvitsevan 
BG:a.  Tämä  usein  kuultu  väite  perustuu  mm.  siihen  että  van¬ 
huksia  on  enemmän  kuin  koskaan  ennen  ja  heillä  on  paljon  sai¬ 
rauksia.  Myös  diagnostiikka  vaikuttaa  tilastoihin:  sairaudet  to¬ 
detaan  aiemmin.  Kertomatta  yleensäjää,  että  vanhuksia  on  pal¬ 
jon,  koska  ihmiset  elävät  aiempaa  vanhemmiksi;  ihmiset  elävät 
kauan,  koska  he  ovat  terveempiä.  Syntyvyys  on  alhainen,  joten 
niiden,  joilla  on  vähän  sairauksia  (nuoret,  työikäiset)  määrä  on 
pienehkö.  Kehittyneissä  maissa  kaikenikäiset  ihmiset  ovat  ny¬ 
kyisin  terveempiä  kuin  aiemmin. 


Valitse  tai  keksi  sopivat  taudit 

BG:lle  esitettyjä  käyttöaiheita  on  paljon,  ja  ne  ovat  lähes  kaikki 
enemmänkin  normaalielämän  ilmiöitä  kuin  sairauksia.  Ja  kiu¬ 
sallisia  tuntemuksia  riittää:  keskimäärin  joka  toinen  päivä  ih¬ 
misellä  on  havaituksi  tuleva  oire.  Hoitoon  (itsehoitoon  tai  muu¬ 
hun)  johtavia  oireita  tulee  1-2  viikon  välein  (4).  Olemme  alt¬ 
tiita  tulkitsemaan  oireilumme  merkiksi  huolestuttavasta,  pikai¬ 
sia  toimia  vaativasta  prosessista.  Tätä  alttiutta,  jolle  on  esitet¬ 
ty  nimeä  taudistaminen  (5),  hyödynnetään  "terveystarvikkei- 

den"  markkinoinnissa.  "Ihmiset  ovat  yhä  sairaampia”,  uskote¬ 
lee  meille  BG:n  valmistaja. 

Kiinnostava  käyttöaihe  BG:lle  on  diagnoosi  VVetterfuhlig- 
keit,  sääherkkyys,  esimerkki  keskieurooppalaisesta  kansanomai¬ 
sesta  sairauskäsityksestä.  Sen  tiliin  laitetaan  monet  arkielämän 
pikkuvaivat  ja  50  %  ihmisistä  väitetään  kärsivän  siitä.  Suo¬ 
messakin  säiden  vaikutuksesta  vointiin  leikillisesti  puhutaan. 
BG-kirjasessa  sääherkkyyttä  esitellään  kuin  kyseessä  olisi  va¬ 
kava  magneettikenttien  muutoksien  seuraus:  maapallon  mahta¬ 
vat  magneettikentät  vaihtelevat  alituiseen  ja  oikukkaasti  aiheut¬ 
taen  monia  oireita,  mutta  pienellä  BG-laitteella  saadaan  asiat 
hallintaan. 

Toinen  epämääräinen  diagnoosi  on  matala  verenpaine  kes¬ 
kieurooppalaisen  käsityksen  mukaan  yleinen  vaiva.  Myös  sen 
väitetään  aiheuttavan  monia,  kaikille  tuttuja  oireita,  kuten  vä- 
syneisyys,  masentuneisuus,  haluttomuus  ja  hermostuneisuus. 
Keski-Euroopassa  käytetään  paljon  lääkkeitä  oletetun  "mata¬ 
lan  verenpaineen"  hoitoon  -  rahaa  kuluu  ja  myös  haittavaiku¬ 
tuksia  lääkkeistä  koituu. 


Todista  teho  tutkimuksin 

Kirjasessa  viitataan  moniin  tutkimuksiin,  mm.  Tubingenin  ylio¬ 
piston  professori  H.U.  Riethmullerin  tutkimukseen  920  psykoso¬ 
maattisista  vaivoista  kärsivälle.  Taskussa  pidetyn  BG:n  väite¬ 
tään  antaneen  hyvän  avun.  Yksi  Tubingenin  yliopiston  monis¬ 
ta  kunniaprofessoreista  todellakin  on  lääkäri  Hans-Ulrich  Rieth- 
miiller.  Hän  ei  kuitenkaan  ole  aktiivinen  tutkija;  viimeisen  kuu¬ 
den  vuoden  aikana  hän  ei  Index  Medicuksen  mukaan  ole  jul¬ 
kaissut  yhtään  tutkimusraporttia.  Raportteja  koskevien  tieto¬ 
jen  puute  pätee  muihinkin  kirjasessa  mainittuihin  tutkimuksiin. 
Jos  kyseessä  olisi  rekisteröitävä  lääke,  loppuisi  BG:n  tarina  tä¬ 
hän.  Vähintä,  mitä  voisi  vaatia,  olisi  lista  BG:sta  tehdyistä  tut¬ 
kimuksista.  Sen  avulla  voisi  hankkia  kopiot  tutkimusraporteista 
ja  arvioida  tulosten  luotettavuutta.  Nyt  jää  miettimään  liekö 
tutkimuksia  tehtykään... 

Yksi  raportti  kuitenkin  on  saatavilla:  Rainer  B.  Pelkän 
(Länsi-Saksan  puolustusvoimien  Munchenin  yliopiston  biomet- 
riikan  sovelletun  tilastotieteen  prof.)  9/1988  kirjoittama  kuvaus 
BG-hoidosta  migreeniin,  sääherkkyyteen  ja  päänsärkyyn  (viite 
6).  Potilaat  kantoivat  BG:a  kaulallaan  neljä  viikkoa  kaksoissok- 
koutetusti:  he  eivät  tienneet,  kuten  ei  myöskään  potilaat  tutki¬ 
nut  lääkäri,  mikä  laite  toimi,  mikä  ei.  Raportin  tiivistelmässä 
todetaan  76  % : 1 1 a  toimivaa  laitetta  käyttäneistä  oireiden  lievit¬ 
tyneen,  kun  taas  plasebo-  eli  lumehoitoryhmssä  (laite  oli  kaulal¬ 
la  mutta  ei  toiminnassa)  vain  2.4  %:lla. 


Ovatko  tulokset  luotettavia  ja  onko  niitä  riittävästi? 

Näyttää  vakuuttavalta,  mutta  raportista  löytyy  paljon  heik¬ 
kouksia.  Tutkimus  tehtiin  nk.  paralleeliryhmille  eli  41  koehen¬ 
kilöllä  oli  toimiva  BG-laite  ja  toiset  41  kantoivat  poiskytkettyä 
laitetta.  Vaikeasti  mitattavissa,  yksilöllisesti  ilmenevissä  oireis¬ 
sa  tämä  järjestely  tuo  suuren  virhemahdollisuuden.  Siksi  koe¬ 
henkilöitä  olisi  oltava  enemmän.  Mieluiten  tutkimus  olisi  teh¬ 
tävä  vaihtovuoroisesti:  kaikki  koehenkilöt  pitäisivät  vuorottain, 
satunnaistetussa  järjestyksessä  sekä  toimivaa  että  poiskytkettyä 
laitetta  tietämättä  laitteen  toimintatilaa. 

Kokonaisuutena  raportti  vaikuttaa  epäluotettavalta.  Kirjal¬ 
lisuusviitteet  ovat  usein  epämääräisiä  ja  yleensä  kirjoihin  tai 
pienilevikkisiin  lehtiin  viittaavia.  Diagnoosien  yhteydessä  pu¬ 
hutaan  migreenistä,  sääherkkyydestä,  jännitys-  ja  muista  pään¬ 
säryistä,  mutta  tulosten  yhteydessä  myös  unettomuudesta  sekä 
nukahtamis-  ja  keskittymisvaikeuksista,  aisti-  tai  liiketoiminto¬ 
jen  häiriöistä  ja  lihaskrampeista  sekä  kuukautisiin  liittyvistä  on¬ 
gelmista.  Mittaustapa  on  jätetty  lähes  täysin  kuvaamatta.  Il¬ 
meisesti  potilaita  haastateltiin  -  mutta  kuinka  usein,  millä  tek¬ 
niikalla,  miten  oireiden  vaikeus  luokiteltiin,  mistä  tulosnumerot 
tulivat?  Tulosten  tilastolliset  hajonnat  puuttuvat  sekä  taulu¬ 
koista  että  kuvista.  Selvittämättä  jää  olivatko  havaitut  muu¬ 
tokset  hoidollisesti  merkityksellisiä.  Tutkimuksen  alussa  ja  lo¬ 
pussa  otettujen  verinäytteiden  laboratorioarvot  puuttuvat  niitä 
koskevasta  taulukosta. 

Pohdintaosassa  tehdään  perusteettomia  johtopäätöksiä: 
"...verenkierron  lisäyksen  parantama  hapensaanti  näyttää  useim¬ 
milla  potilailla  tuovan  lisääntyneen  vitaliteetin  toiminnassa  ol¬ 
lutta  BG-laitetta  käyttäneillä,  ja  tähän  liittyy  yleisen  hyvinvoin¬ 
nin  paraneminen."  Tutkimuksessa  ei  mitattu  verenkiertoa,  ku¬ 
dosten  hapensaantia  eikä  "vitaliteettia",  jos  sillä  ymmrretään 
esim.  suorituskykyä  tai  väsymisherkkyyttä. 

Vaikka  prof.  Pelkän  tutkimus  olisi  moitteeton,  ei  se  riit¬ 
täisi  BG-hoidon  tehon  todistamiseksi.  Useimmista  BG:n  käyt¬ 
töaiheista  ei  ole  mitään  tutkimustuloksia.  Samoin  näyttö  tur¬ 
vallisuudesta  puuttuu.  Uudesta  lääkkeestä  on  oltava  tulokset 
kaikkia  ehdotettuja  käyttöaiheita  koskien  useille  sadoille,  jopa 
tuhansille  potilaille  huolellisesti  tehdyistä  tutkimuksista,  ennen 
kuin  myyntilupa  annetaan.  Perusteellisimmat  yksittäiset  hoito¬ 
tutkimukset  saattavat  kestää  viisikin  vuotta. 


Sopiiko  biogeneraattori  huuhaahoidon  kriteereihin? 

Aiemmin  mainittujen  käyttöaiheiden  lisäksi  BG:n  esitekirjases- 
sa  vihjataan  laitteen  myös  suojaavan  syövältä.  Syövän  hoidosta 
todetaan:  "Varmuudella  ei  vielä  voida  sanoa,  että  magneetti- 
kenttäterapia  olisi  ase  syöpää  vastaan."  Kokeeksi  sovellan  lait¬ 
teeseen  American  Cancer  Societyn  julkaisemaa  listaa  tunnus¬ 
merkeistä  (7),  jotka  ovat  ominaisia  syöpäpuoskareille  ja  heidän 
hoitokeinoilleen,  joita  nimitän  tässä  huuhaahoidoiksi. 

Tunnus  1:  "huuhaahoidot  eivät  ole  tieteellisten  laitosten  tai  yh¬ 
distysten  hyväksymiä".  Mikään  magneettikenttiin  vaikutuksen¬ 
sa  perustava  hoitotapa  ei  ole  yleisessä  käytössä  ei  myskään  BG. 
Tunnus  2:  "puoskarit  eivät  käytä  arvostettuja  tiedonvälityska¬ 
navia  tutkimustulostensa  julkistamiseen".  Tämäkin  pätee  BG:n 
suhteen. 

Tunnus  3:  "puoskarit  käyttävät  usein  monimutkaista,  tieteel¬ 
liseltä  kuulostavaa  kieltä  ja  kuvailevat  teorioitaan  erikoisin  ter¬ 
mein".  BG:n  materiaali  on  täynnä  "tieteellistä"  stiiknafuuliaa. 
Tunnus  4:  "yksityiskohtaiset  muistiinpanot  tutkimusten  kulus¬ 
ta  ja  tuloksista  ovat  niukkoja  tai  puuttuvat".  Molemmat  BG:ta 
koskevat  tutkimukset  (68)  ovat  riittämättömästi  raportoituja. 

Tunnus  5:  "hoidettavien  tai  parantuneiksi  väitettyjen  tautien 
diagnoosit  ovat  epämääräisiä,  ja  tulos  arvioidaan  usein  pelkäs¬ 
tään  potilaan  tai  koehenkilön  antamalla  kuvauksella  voinnis¬ 
taan".  Kuvaukset  potilaiden  sairauksista  tai  vaivoista  puuttu¬ 
vat  Therapy  Products  Internationalin  BG-tutkimuksen  lausun¬ 
nosta  (8).  Esitellyt  oireet  ovat  mahdottomia  todentaa  objektii¬ 
visesti  (päänsärky,  kivut)  eikä  oireissa  mahdollisesti  tapahtunei¬ 
ta  muutoksia  ole  mitattu  luotettavin  haastattelumenetelmin  (6). 
Tunnus  6:  "puoskarit  käyttävät  usein  epämääräisiä  titteleitä, 
joita  saattaa  olla  samalla  henkilöllä  useita  erilaisia  (esim.  na- 
turopatian  tohtori,  metafysiikan  tohtori)".  Therapy  Products 
Internationalin  lausunnonantaja  on  ainoastaan  "Muller"  -  tie¬ 
toa  ko.  henkilön  pätevyydestä  tutkimusten  tekoon  ei  ilmene. 
Prof.  Pelka  on  tilastotieteilijä,  eikä  tutkimuksen  tekijöiksi  mai¬ 
nita  potilaiden  oireiden  diagnosointiin  ja  hoitoon  perehtyneitä 
lääkäreitä. 

Tunnus  7:  "menetelmän  tukijoiksi  mainitaan  vaikuttavan  tun¬ 
tuisia  henkilöitä  (valtiomiehiä,  kirjailijoita  ym.  kuuluisuuksia) 
taitahoja".  Mainostekstin  mukaan  BG  on  antanut  miljoonille  ih¬ 
misille  uuden  toivon  parantavalla  voimallaan.  "NASAn  menes¬ 
tyksellisesti  testaama"  -mainoslause  muistuttaa  Markus  Räsä¬ 
sen  Energiajuomasta,  jota  valmistaja  mainosti  VTT:n  testaa¬ 
maksi.  Tarkoitus  oli  saada  lukija  luulemaan,  että  Valtion  Tek¬ 
ninen  Tutkimuslaitos  on  todennut  juoman  parantavaksi.  VTT 
teki  Energiajuomasta  vain  kemiallisen  analyysin,  ja  totesi  siinä 
olevan  alkuaineita  ja  niiden  suoloja  suurin  piirtein  saman  ver¬ 
ran  kuin  sameassa  vesijohtovedessä.  Mitähän  NASA  väitetyissä 
testeissään  on  BG:stä  todennut? 


Mitä  Biogeneraattorista  toimitettu  aineisto  todistaa? 

Voidaanko  materiaalin  perusteella  nyt  todeta,  että  magneetti¬ 
kenttien  hallituilla  värähtelyillä  ei  voida  lievittää  oireita?  To¬ 
distaako  aineisto  että  BG  on  humpuukilaite? 

On  oleellista  oivaltaa  että  huono  aineisto  ei  todista  mitään. 
Uskottavan  tutkimusaineiston  puuttuessa  voimme  vain  turvau¬ 
tua  kokemuksen  hyväksi  osoittamaan  perussääntöömme:  hoito¬ 
keinoa  on  viisainta  pitää  tehottomana  ja  vaarallisena,  koska  toi¬ 
sin  ei  ole  osoitettu.  Toisaalta  American  Cancer  Societyn  huu- 
haahoitojen  12  kriteeristä  täyttyi  peräti  7... 

Pieni  mahdollisuus  kuitenkin  jää,  että  BG  tehoaisi...  Ehkä 
se  olisi  tuonut  hyvät  tulokset  laajassa  hyvin  toteutetussa  hoito¬ 
tutkimuksessa.  Verrattomasti  todennäköisempää  kuitenkin  on, 
että  542  markkaa  menevät  BG:n  ostajalta  täysin  hukkaan.  Toi¬ 
votaan  kuitenkin,  että  saisimme  vielä  joskus  jotain  niin  hyvää 
kuin  BG:n  mainosteksti  lupaa,  vaikkapa  magneettikenttätera- 
piaa.  Sitä  mahdollisuutta  ei  kukaan  liene  todistanut  mahdot¬ 
tomaksi. 


Viitteet 

1  Varkauden  Timanttityö  Ky  (BG:n  yksinmyyjä):  BG-mainos. 

2  Tuntematon  kirjoittaja:  esitekirja  "Biomagnetvvellen  helfen" 
(julkaisija  ja  julkaisuvuosi  tuntematon),  22  sivua. 

3  Eco  U:  Foucaulfs  pendulum.  Pan  Books  Ltd,  London,  1990. 

4  Ingham  J  Miller  P:  Symptom  prevalence  and  severity  in  a 
general  practice  population.  J  Epidemiol  Community  Hlth 
33:191  -198,  1979. 

5  Kokko  S:  Tavalliset  vaivat  perusterveydenhuollossa  -  porau¬ 
tumista  vai  pidättyvyyttä?  Suom  Lääkäril  45:2158-2160, 
1990. 

6  Pelka  RB:  Magnetfeld-Therapie-Studie.  Die  Ausvvirkung 
einer  Impuls-Magnetfeld-Therapie  auf  Migräne,  VVetlerfiih- 
ligkeit  oder  Kopfschmerz.  Munchen,  im  September  1988. 

7  Grant  RN  Bartlett  I:  Unproven  Cancer  Remedies  -  a  Primer. 
Kirjassa:  Unproven  Methods  of  Cancer  Treatment.  Ameri¬ 
can  Cancer  Society  Inc.,  New  York,  1966. 

8  Therapy  Products  International  -laitoksen  (ei  päiväystä; 
Lyypekki  Länsi-Saksa)  kuvaus  1/2  v.  BG-testistä  25  koe¬ 
henkilölle. 

Paranormaaleja  ilmiöitä  vähemmän  skeptisesti: 

Katsaus  Society  for  Psychical  Researchin 
julkaisuihin 

Timo  Kaitaro 


Lupauduin  tekemään  Skeptikon  palstoilla  selkoa  englantilaisen 
parapsykologisen  tutkimusseuran  Society  for  Psychical  Researc¬ 
hin  julkaisuissa  käsiteltävistä  ilmiöistä  ja  niistä  käydystä  keskus¬ 
telusta.  Seura  julkaisee  neljä  kertaa  vuodessa  ilmestyvää  Jour¬ 
nalia,  joka  sisältää  paranormaaleja  ilmiöitä  käsitteleviä  artikke¬ 
leita,  katsauksia,  kirja-arvioita  sekä  kirjeenvaihtopalstan.  Laa¬ 
jemmat  tekstit,  jotka  eivät  mahdu  lehteen,  julkaistaan  epäsään¬ 
nöllisesti  erikseen  otsikolla  Proceedings  of  the  Society  for  Psyc¬ 
hical  Research.  Näiden  lisäksi  yhdistys  julkaisee  Nevvsletter-  ni¬ 
mistä  jäsentiedotetta,  jota  tällä  hetkellä  toimittaa  Skepsiksen 
viimevuotisen  seminaarin  osallistujille  tuttu  Susan  Blackmore. 

SPR:n  julkaisujen  palstoilla  käsitellään  varsin  myönteiseen 
sävyyn  sellaisia  ilmiöitä  ja  teoreettisia  selitysmalleja,  joita  skep¬ 
tikko  saattaa  pitää  uskomattomina  tai  arveluttavina.  Yhdistyk¬ 
sen  lähestymistapa  paranormaaleihin  ilmiöihin  onkin  perintei¬ 
sesti  ollut  selvästi  myönteisempi  kuin  nykyisten  skeptikkojärjes- 
töjen.  Societyn  toimintaa  leimaa  kuitenkin  tietty  asiallisuus  ja 
kriittisyys.  Tämä  käsiteltävien  ilmiöiden  ajoittaisen  uskomat¬ 
tomuuden  ja  outouden  sekä  brittiläisen  asiallisen  käsittelytavan 
yhdistelmä  on  osaltaan  vastuussa  yhdistyksen  julkaisujen  vie¬ 
hätyksestä.  Toisaalta  on  mainittava,  että  julkaisujen  palstoil¬ 
la  kirjoittavien  kirjo  ulottuu  lan  Stevensonin  ja  D.  Scott  Ro- 
gon  kaltaisten  persoonallisuuden  kuoleman  jälkeisestä  säilymi¬ 
sestä  kiinnostuneista  parapsykologeista  aina  Susan  Blackmoren 
kaltaiseen  maltilliseen  skeptikkoon. 

Pysyviä  paranormaaleja  esineitä 

Tämän  vuoden  ensimmäisessä  numerossa  on  kaksi  artikkelia, 
jotka  liittyvät  samaan  teemaan:  pysyviin  paranormaaleihin  esi¬ 
neisiin  (permanent  paranormal  object  =  PPO).  Pysyvä  para¬ 
normaali  esine  edustaa  vaihtoehtoista  todistusaineistoa  paranor¬ 
maaleille  ilmiöille.  Sen  sijaan,  että  todisteita  saataisiin  havaitse¬ 
malla  itse  ilmiö,  pyritään  paranormaaleilla  kyvyillä  tuottamaan 
esine,  jota  ei  olisi  mahdollista  väärentää  tai  valmistaa  millään 
"normaalilla"  tavalla.  Bernard  VVältin  artikkeli  esittelee  tällai¬ 
sen  esineen,  joka  perustuu  topologiseen,  esineen  avaruudellisen 
rakenteen,  mahdottomuuteen.  Historiallisina  ennakkotapauksi¬ 
na  VVälti  mainitsee  meedio  Henri  Sladen  1877  pöydänjalan  ym¬ 
pärille  kiertämän  puurenkaan  ja  amerikkalaisen  Margery-  mee¬ 
dion  30-luvulla  tuottaman  toisiinsa  kietoutuneiden  puurenkai- 
den  muodostaman  ketjun.  Näitä  esineitä  ei  kuitenkaan  enää 
ole  tallella,  ja  niiden  valmistusolosuhteet  ovat  epäselvät.  Toi¬ 
saalta  vaikka  ne  olisivatkin  tallessa,  ne  tuskin  todistaisivat  mi¬ 
tään:  esim.  VValesissa  on  saatavilla  perinteisiä  häälahjoina  an¬ 
nettavia  puulusikoita  -  "love  spoons"  -  joiden  varsi  muodostuu 
juuri  kuvatunkaltaisesta  ketjusta.  Nämä  lusikat  kertovat  taita¬ 
van  veistäjän  taidoista,  joissa  ei  kuitenkaan  ole  mitään  paranor¬ 
maalia.  Ketju,  jossa  renkaat  olisivat  eri  puulajia,  sen  sijaan  kä¬ 
visi  PPO:sta. 

VVältin  kuvaamaa  esinettä,  jos  se  todella  on  seuraavan  ku¬ 
vauksen  mukainen,  on  kieltämättä  vaikea  selittää.  Kyseessä  on 
Silvion,  väitetysti  psykokineettisiä  kykyjä  omaavan  henkilön,  te¬ 
kemä  esine,  joka  muodostuu  kahden  toisiinsa  ketjun  renkaiden 
tapaan  kietoutuneesta  nelikulmaisesta  "renkaasta".  Toinen  ren¬ 
gas  on  valmistettu  alumiinifoliosta  ja  toinen  tavallisesta  muisti- 
vihosta  leikatusta  paperista.  Materiaalien  valinta  on  suoritettu 
ilmeisen  harkiten:  paperin  leikkaaminen  ja  uudelleen  yhdistämi¬ 
nen  jälkiä  jättämättä  ei  pitäisi  olla  mahdollista,  ja  toisaalta  alu¬ 
miinin  uudelleen  juottamisen  vaatima  lämpötila  polttaisi  pape¬ 
rin.  Sveitsiläisessä  materiaalien  tutkimuskeskuksessa  tehdyissä 
tutkimuksissa  ei  löydetty  merkkejä  liitoskohdista.  Menetelminä 
käytettiin  ultraviolettia  valoa,  stereomikroskopiaa  (normaalilla 
ja  polarisoidulla  valolla),  pinnan  analyysia  laserin  avulla  sekä 
radioaktiivista  säteilyanalyysia.  Vaikka  ko.  esine  ei  olisikaan 

paranormaalilla  tavalla  aikaansaatu,  on  joka  tapauksessa  myön¬ 
nettävä,  että  eräänlaisena  puzzlena  se  on  onnistunut. 

Tammikuun  numerossa  on  myös  Cesar  Tortin  Torinon  kää¬ 
rinliinaa  käsittelevä  artikkeli,  joka  liittyy  PPO-teemaan.  Kää¬ 
rinliinan  kangashan  on  nyt  virallisesti  ajoitettu  radioaktiivisen 
hiilen  avulla  keskiaikaiseksi.  Se  ei  siis  voi  olla  Jeesuksen  alku¬ 
peräinen  käärinliina.  Ratkaistessaan  tämän  ongelman  ajoitus 
synnyttää  uusia  ongelmia  ja  antaa  tilaa  paranormaaleille  spe¬ 
kulaatioille. 

Käärinliinassa  naulojen  aiheuttamat  haavat  ovat  ranteissa, 
kuten  niiden  nykyisen  anatomisen  tiedon  mukaan  onkin  oltava, 
eikä  kämmenissä  kuten  evankeliumeissa  sekä  yleisessä  kuvallises¬ 
sa  perinteessä  esitetään.  Lisäksi  liinassa  on  Tortin  käyttämien 
lähteiden  mukaan  muita  hämmästyttävän  tarkkoja  yksityiskoh¬ 
tia,  joiden  väärentäminen  olisi  edellyttänyt  erittäin  suurta  huo¬ 
lellisuutta  ja  oudon  tarkkoja  tietoja  evankeliumin  kuvaamien 
tapahtumien  anatomisista  vaikutuksista:  mm.  pieniä  ruhjeita, 
jotka  näkyvät  vain  suurennetuissa  valokuvissa  sekä  ristiinnau¬ 
litsemisen  jälkeisen  rigor  mortiksen  aiheuttama  polven  väänty¬ 
minen. 

Cesar  Tort  selittää  nämä  seikat  uskottavuutta  venyttäen 
"retrokognitiivisena  ajatusvalokuvauksena"  (retrocognitive 
thoughtography).  Selitys  edellyttää  poikkeuksellisia  selvänäköi- 
syyskykyjä  (Super-ESP)  ja  suuressa  mittakaavassa  tapahtuvaa 
psykokinesiaa  eli  ajatusten  voimalla  tapahtuvaa  vaikutusta  ai¬ 
neellisiin  kappaleisiin  (makro-PK).  Seuraavan  heinäkuun  nume¬ 
ron  kirjeenvaihtopalstalla  Tort  joutuu  pahemmanlaatuiseen  ris¬ 
tituleen  saadessaan  kimppuunsa  kritiikkiä  yksinkertaisen  vää- 
rennysteorian  kannattajalla  (Joe  Nickei)  sekä  käärinliinan  ai¬ 
touteen  uskovalta  taholta  (Frank  Tribbe),  jotka  vastakkaisista 
mielipiteistään  huolimatta  ovat  samaa  mieltä  Tortin  päätelmien 
hataruudesta.  Aito,  PPO  tai  väärennös:  varmaa  on  ainoastaan 
so,  että  keskustelu  jatkuu.  Käärinliina  onkin  synnyttänyt  ym¬ 
pärilleen  oman  sindonologiaksi  kutsutun  "tieteenalan”  ja  omat 
sarjajulkaisunsa:  "Sindon"  ja  "Shroud  Spectrum  International". 

Lisäksi  tammikuun  numero  sisältää  hyödyllisiä  ohjeita  kas¬ 
vattajille  otsikolla:  "Can  Children  be  Stopped  from  Speaking 

About  Previous  Lives  ?".  Iän  Stevensonin  ja  N.  K.  Chadla- 
nin  artikkelissa  raportoidaan  tuloksia  tutkimuksesta,  jossa  py¬ 
rittiin  selvittämään,  onko  vanhempien  yrityksillä  saada  lapset 
lopettamaan  aikaisemmista  elämistään  puhuminen  vaikutusta. 
Intialaiseen  aineistoon  perustuvan  tutkimuksen  mukaan  ei  ol¬ 
lut.  Lapset  lakkaavat  puhumasta  aikaisemmista  elämistään  ja 
unohtavat  ne  neljän  ja  seitsemän  ikävuoden  välissä  riippumatta 
vanhempien  yrityksistä  lopettaa  nämä  puheet.  Tekijöiden  kiin¬ 
nostus  aiheeseen  ei  kuitenkaan  ollut  kasvatuksellinen,  vaan  tu¬ 
loksella  on  merkitystä,  koska  se  näyttäisi  puhuvan  ilmiön  sosio- 
ku Ittuuril lista  tulkintaa  vastaan.  Tämän  käsityksen  mukaan  in¬ 
tialaiset  jälleensyntymiseen  uskovat  vanhemmat  rohkaisevat  ja 
vahvistavat  tällaisten  pseudomuistojen  esiintymistä.  Kuitenkin 
41  %  vanhemmista  yritti  itse  asiassa  estää  lapsia  puhumasta 
näistä.  Yritysten  tuloksettomuus  tuskin  yllättää  lasten  kasva¬ 
tusta  yrittäneitä.  Artikkelin  kirjoittajia  ovat  kuitenkin  todennä¬ 
köisesti  kiinnostaneet  enemmän  tulosten  seuraukset  jälleensyn- 
tymisteorian  kannalta.  Toinen  kirjoittajista,  psykiatri  lan  Ste- 
venson,  on  tunnettu  kiinnostuksestaan  kuoleman  jälkeistä  per¬ 
soonallisuuden  säilymistä  koskevaan  todistusaineistoon. 


Pavel  Stepanekin  kadonneet  kyvyt 

Huhtikuun  numerossa  on  julkaistu  tulokset  tutkimuksista,  joissa 
selvitettiin  Miian  Ryzlin  löytämän  Pavel  Stepanekin  kykyjä  uu¬ 
delleen  17  vuoden  tauon  jälkeen.  Stepanekin  väitettiin  omaavan 
aisteista  riippumattoman  havaitsemisen  (ESP)  kykyjä.  Näitä 
Stepanekin  väitettyjä  paranormaaleja  kykyjä  tutkittiin  kahden¬ 
toista  vuoden  ajan,  1961-1972,  jonka  jälkeen  tutkimukset  kes¬ 
keytyivät  ensin  henkilökohtaisista  syistä,  sitten  poliittisista  (Ste- 
panek  ei  saanut  lupaa  poistua  Tsekkoslovakiasta).  Nyt  Amster¬ 
damissa  tehdyissä  tutkimuksissa  ei  havaittu  jälkeäkään  paranor¬ 
maaleista  kyvyistä.  Tämä  varmasti  ilahduttaa  Martin  Gardne- 
ria,  joka  on  kirjassaan  "How  Not  to  Test  a  Psychic"  pyrkinyt 
osoittamaan,  miten  Stepanek  on  voinut  harrastaa  vilppiä  aikai¬ 
semmissa  kokeissa.  Kokeen  voi  siis  ottaa  todisteena  paitsi  siitä, 

että  Stepanek  on  menettänyt  kykynsä,  myös  siitä,  että  Stepa- 
nekilla  ei  mitään  kykyjä  ollutkaan,  vaan  hän  harrasti  vilppiä  ai¬ 
kaisemmissa  kokeissa,  joissa  se  oli  mahdollista.  Nykyisten  ko¬ 
keiden  tekijöillä  oli  ilmeisesti  ollut  Gardnerin  kritiikki  mieles¬ 
sä,  sillä  toinen  esikoe  järjestettiin  niin,  että  Stepanekin  mah¬ 
dollisuuksia  näpelöidä  ärsykekortteja  ei  valvottu.  Tässäkään  ko¬ 
keessa  ei  saatu  Stepanekin  paranormaaleille  kyvyille  myönteisiä 
tuloksia.  Näin  ei  vilpistäkään  saatu  suoranaisia  todisteita,  jo¬ 
ten  kaikki  jatkuu  ennallaan:  Gardnerin  tapaiset  skeptikot  voi¬ 
vat  edelleen  uskoa,  että  Stepanek  harrasti  vilppiä  onnistuneissa 
kokeissaan,  koska  sen  mahdollisuutta  ei  ole  voitu  sulkea  pois,  ja 
parapsykologit  voivat  vedota  siihen,  ettei  voida  toisaalta  sulkea 
pois  Stepanekin  paranormaaleja  kykyjäkään.  Ennen  kuin  pa¬ 
rapsykologiassa  saadaan  aikaan  toistettavaa  koetta,  on  keskus¬ 
telu  siis  eräänlaisessa  umpikujassa:  kaikki  satunnainen  evidens¬ 
si,  joka  tukee  parapsykologien  väitteitä,  voidaan  paranormaa¬ 
lien  ilmiöiden  mahdollisuuteen  kielteisesti  suhtautuvien  leirissä 
lukea  epäsuoraksi  evidenssiksi  vilpistä,  koska  petoksen  mahdolli¬ 
suutta  yksittäisessä  kokeessa  voidaan  tuskin  koskaan  sulkea  lo¬ 
pullisesti  pois. 

Huhtikuun  numero  sisältää  lisäksi  filosofi  Frank  B.  Dilleyn 
telepatiaa  käsittelevän  teoreettisen  artikkelin  "Telepathy  and 
Mind-Brain  Dualism",  jossa  puolustetaan  näkemystä  telepatias¬ 
ta  selvänäköisyyden  ja  psykokinesian  erikoistapauksena.  Tele¬ 
patia  eli  ajatusten  siirto  ilman  aistien  välitystä  selittyisi  näin 
toisen  ihmisen  aivotiloihin  kohdistuvana  selvänäköisyytenä  tai 
psykokineettisenä  vaikutuksena.  Selvänäköisyys  ja  psykokinesia 
voitaisiin  puolestaan  tulkita  normaalin  mielen  ja  aivojen  vuoro¬ 
vaikutuksen  (mind-brain  interaction)  laajennettuna  muotona. 

D.  Scott  Rogo  kuvaa  artikkelissaan  "A  Tvvofold  Portent  of 
Death"  tapausta,  jossa  AIDS-potilaan  kuolemaan  liittyi  poti¬ 
laalle  läheisen  henkilön  näkemä  symbolinen  uni  ja  ns.  kriisi- 
apparitio  eli  kuolevan  henkilön  ilmestyminen.  Vaikka  tapauk¬ 
sesta  onkin  koottu  riippumattomat  todistajalausunnot,  on  sen 
merkitys  todisteena  telepatian  tai  Rogoa  itseään  kiinnostavan 
persoonallisuuden  kuoleman  jälkeisen  säilymisen  kannalta  vä¬ 
häinen.  Vaikka  kyseisen  AIDS-potilaan  kuolemaa  ei  tässä  ta¬ 
pauksessa  osattu  vielä  odottaa,  liittyy  kuolema  kuitenkin  niin 

läheisesti  käsityksiimme  AIDS:sta,  ettei  tällaisten  tapausten  sat¬ 
tuminen  AIDS-potilaan  kuoleman  yhteydessä  vaikuta  kovin  epä¬ 
todennäköiseltä. 

Susan  Blackmore  ja  Robin  C.  VVooffit  ovat  tutkineet  las¬ 
ten  ruumiistapoistumiskokemusten  (OBE)  esiintymistä.  Ihmi¬ 
set,  joilla  on  ollut  ruumiistapoistumiskokemuksia,  ovat  usein 
kertoneet,  että  ensimmäiset  näistä  kokemuksista  ovat  tapahtu¬ 
neet  lapsuudessa.  Kysymyksellä  lasten  OBE:ista  on  itse  asiassa 
teoreettistakin  mielenkiintoa:  jos  OBE  liittyy  paranormaaleihin 
kykyihin,  jotka  joidenkin  teoreetikkojen  (esim.  Spinelli)  mukaan 
ovat  voimakkaimmillaan  lapsuudessa  häviten  vähitellen  iän  mu¬ 
kana,  voisi  niiden  odottaa  olevan  yleisiä  lapsilla.  Blackmore  itse 
edustaa  puhtaasti  psykologista  käsitystä  OBE:sta,  jonka  mukaan 
kyseessä  on  pelkästään  kokemus:  mitään  sielua  tai  astraaliruu- 
mista  ei  todella  poistu.  Tällaisen  puhtaasti  psykologisen  teo¬ 
rian  mukaan  OBE  edellyttää  tiettyjä  kognitiivisia  -  havaintojen, 
mielikuvien  ja  tietojen  käsittelyyn  liittyviä  -  taitoja,  jotka  kehit¬ 
tyvät  lapsuuden  aikana.  Esim.  kyvyn  kuvitella  mielikuvia  eri 
perspektiiveistä  voisi  olettaa  liittyvän  ruumiistapoistumiskoke¬ 
musten  esiintymiseen.  Näin  ollen  voisi  ruumiistapoistumiskoke¬ 
musten  odottaa  ilmestyvän  vasta  tietyssä  iässä,  kun  nämä  sen 
vaatimat  kognitiiviset  taidot  hallitaan. 

Tutkimuksen  tulokset  osoittivat  ruumiistapoistumiskokemus¬ 
ten  olevan  varsin  harvinaisia  lapsilla:  vain  yksi  tutkituista  52 
lapsesta  kertoi  poistuneensa  ruumiista.  Prosentuaalinen  osuus 
on  huomattavasti  pienempi  kuin  aikuisilla,  joilla  ruumiistapois- 
tuneiden  osuus  on  yleensä  kymmenen  prosentin  luokkaa.  Tutki¬ 
mus  antaa  siis  tältä  osin  tukea  psykologisille  teorioille,  joskaan 
tutkimuksessa  ei  ollut  mahdollista  selvitellä  ruumiistapoistumis¬ 
kokemusten  yhteyttä  kognitiiviseen  kehitykseen  tai  eri  perspek¬ 
tiivien  käyttöön  mielikuvissa. 


Uusi  selvitys  hallusinaatioista 

Huhtikuussa  on  ilmestynyt  myös  Proceedings-julkaisu,  jossa  on 
lan  Stevensonin  paranormaalien  ilmiöiden  vähenemisen  syitä 

pohtivan  esitelmän  lisäksi  julkaistu  esitutkimus  valvetilahallu- 
sinaatioiden  yleisyydestä.  Merkittävän  osan  tällaisista  valveti- 
lahallusinaatioista  muodostavat  ns.  apparitiot  eli  hallusinaatiot, 
joissa  henkilö,  joka  ei  ole  fyysisesti  läsnä  siellä,  missä  hänet  ha¬ 
vaitaan,  ilmestyy  toiselle.  Uusi  hallusinaatioita  koskeva  tutki¬ 
mus  on  kiinnostava,  koska  siinä  on  pyritty  selvittämään,  ovatko 
nämä  apparitiot  yhtä  yleisiä  kuin  noin  sata  vuotta  sitten  Socie¬ 
tyn  toimesta  tehdyssä  selvityksessä  havaittiin.  Aikaisemmassa 
tutkimuksessa  lähes  10  %  kyselyyn  vastanneista  vastasi  myön¬ 
teisesti  kysymykseen  "Oletteko  koskaan,  uskoessanne  olevanne 
täysin  valveilla,  selvästi  nähneet  elävän  tai  elottoman  esineen 
tai  tulleet  sellaisen  koskettamaksi  tai  kuulleet  äänen;  jotka  ko¬ 
kemukset  eivät,  sikäli  kun  pystyitte  saamaan  selville,  olleet  min¬ 
kään  ulkoisen  fyysisen  syyn  aiheuttamia  ?" 

Nykyisessä  kyselyssä  käytettiin  lähes  samaa  kysymystä.  Nyt 
suljettiin  lisäksi  pois  tilanteet,  joissa  havaitsija  oli  ollut  lääk¬ 
keen,  huumeen  tai  alkoholin  vaikutuksen  alaisena.  Neljätoista 
prosenttia  vastasi  kysymykseen  myöntävästi,  ja  kun  tästä  pois¬ 
tettiin  epävarmat  tapaukset,  saatiin  tulokseksi  11.3  %.  Tulos 
vastaa  siis  aikaisemman  selvityksen  tulosta.  Sen  sijaan  aikai¬ 
semmassa  selvityksessä  runsaasti  esiin  tulleita  sellaisia  appari- 
tioita,  jotka  liittyivät  ajallisesti  läheisesti  ilmestyneen  henkilön 
kuolemaan,  ei  tullut  esiin  yhtään. 

Näitä  ns.  "death  coincidence"  -hallusinaatioita  on  tavalli¬ 
sesti  pyritty  selittämään  telepatian  avulla  (Guerneyn  ja  Tyr- 
relin  teoriat).  Apparition  aiheuttaisi  näiden  käsitysten  mukaan 
kuolevan  henkilön  vielä  eläessään  lähettämä  telepaattinen  viesti, 
jonka  vastaanottajan  tai  vastaanottajien  sensoriset  järjestelmät 
dramatisoivat  apparitioiksi.  Näitä  ei  siis  nykyisessä  kartoituk¬ 
sessa  tullut  esiin,  sen  sijaan  joitakin  kollektiivisia  apparitioita, 
joissa  useampi  kuin  yksi  henkilö  näkee  saman  hallusinaation, 
esiintyi  vastauksissa. 

Selvityksen  anti  todisteena  paranormaalien  ilmiöiden  esiin¬ 
tymisestä  jää  siis  laihaksi,  mutta  tieto  valvetilahallusinaatioiden 
yleisyydestä  on  jo  sinänsä  mielenkiintoinen.  Samoin  kuin  ruu- 
miistapoistumiskokemuksien  kohdalla,  niiden  tutkimuksissa  ha¬ 
vaittu  yleisyys  voi  yllättää,  koska  ihmiset  eivät  aina  halua  pu¬ 
hua  niistä  julkisesti  ja  tämä  voi  synnyttää  vaikutelman  niiden 
harvinaisuudesta. 

Skepsiksen  Huuhaa-palkinto 

Helsingin  yliopiston  Porthaniassa  lauantaina  24.1 1 .1990  pidetys¬ 
sä  tilaisuudessa  Skepsis  ry.  jakoi  Huuhaa-palkintonsa  numero  2. 
Palkinto  myönnettiin  Vantaan  kaupungin  työväenopistolle  ast¬ 
rologian  ja  grafologian  opettamisesta  tieteen  valepuvussa.  Sa¬ 
malla  myönnettiin  Huuhaa-  kunniamaininta  kaikille  julkisin  va¬ 
roin  ylläpidettäville  oppilaitoksille,  jotka  kritiikittömästi  levit¬ 
tävät  pseudotiedettä  ja  muuta  taikauskoa. 

Skepsiksen  puheenjohtaja,  professori  Nils  Mustelin,  esitti 
Skepsiksen  palkintolautakunnan  puolesta  seuraavat  perustelut: 

Myöntäessään  vuoden  1990  Huuhaa-palkinnon  Vantaan 
kaupungin  työväenopistolle  Skepsis  haluaa  ensin  korostaa, 
että  työväenopistot  ovat  maassamme  tehneet  ja  tekevät, 
edelleen  erittäin  kiitettävää  valistustyötä.  Suurin  osa  niiden 
laajasta  kurssitarjonnasta  on  asiallista,  hyödyllistä  ja  yleis¬ 
sivistävää.  Tämä  koskee  myös  Huuhaa-palkinnon  saajaa. 

Viime  vuosien  aikana  työväenopistojen  opetusohjelmis¬ 
sa  on  kuitenkin  alkanut  esiintyä  yhä  enemmän  valetietei¬ 
den  piiriin  kuuluvia  kursseja,  mm.  astrologiasta,  grafolo¬ 
giasta  ja  ns.  vaihtoehtoisen  lääkinnän  äärimmäismuodois- 
ta.  Yhteistä  monille  näistä  opeista  on  se,  että  ne  perustuvat 
maagiseen  vastaavuuteen  eli  taikauskoon.  Siitä  huolimatta 
niitä  usein  opetetaan  ikään  kuin  ne  sisältäisivät  empiirisiä 
ja  jopa  tuoreita  tieteellisiä  tutkimustuloksia. 

Jos  jokin  työväenopisto  haluaa  moniarvoisuuden  nimissä 
järjestää  esimerkiksi  astrologian  opetusta,  sen  tulisi  Skep¬ 
siksen  palkintolautakunnan  mielestä  selvästi  kertoa  oppi¬ 
lailleen,  että  opetuksessa  on  kysymys  uskomusten  eikä  suin¬ 
kaan  tutkimukseen  perustuvien  tietojen  levittämisestä.  Esi¬ 
merkiksi  Helsingin  kaupungin  suomenkielinen  työväenopis¬ 
to  on  tässä  oikealla  tiellä  luokitellessaan  astrologian  kurs¬ 
sin  osaksi  "Uskontoa,  filosofiaaja  elämänkatsomusta".  Van¬ 
taan  kaupungin  työväenopisto  sen  sijaan  luokittelee  astrolo¬ 
gian  kuuluvaksi  "Kasvatuksen  ja  psykologian"  alalle  ja  sine¬ 
töi  vielä  tämän  harhaanjohtavan  luokittelun  kirjoittamalla 
ohjelmaesitteessään: 

"Astrologia  on  ikivanha  tutkimusala,  joka  nykypsyko- 
logiseen  tietämykseen  yhdistettynä  avaa  uudenlaisia  näke¬ 
myksiä  ihmisen  käyttäytymiseen." 

Sekä  astrologiaa  että  grafologiaa  käytetään  nykyisin  kas¬ 
vavassa  määrin  työhönotossa  hakijoiden  soveltuvuuden  sel¬ 
vittämiseksi.  Koska  tieteellinen  tutkimus  ei  ole  löytänyt 
mitään  selviä  yhteyksiä  ihmisen  luonteenominaisuuksien 
ja  hänen  tähtikarttansa  tai  hänen  käsialansa  välillä,  ih¬ 
misten  asettaminen  järjestykseen  mainittujen  valetieteiden 
avulla  on  verrattavissa  ihonvärin  käyttämiseen  valintakri¬ 
teerinä.  Levittämällä  astrologian  ja  grafologian  kursseil¬ 
la  perättömiä  väitteitä  näiden  oppien  käyttökelpoisuudesta 

ihmisten  luonteenpiirteiden  ja  käyttäytymisen  selittämisek¬ 
si  Vantaan  kaupungin  työväenopisto  myötävaikuttaa  ihmis¬ 
ten  oikeusturvaa  loukkaavan  käytännön  leviämiseen. 

Lopuksi  todettakoon,  että  valetieteiden  edustajilla  on 
käytettävissään  omia  yksityisiä  yhdistyksiään,  oppilaitok- 
siaan  ja  julkaisujaan,  joiden  avulla  he  pystyvät  tehokkaas¬ 
ti  markkinoimaan  uskomuksiaan.  Työväenopistot  taas  ovat 
julkisin  varoin  ylläpidettyjä  laitoksia,  joiden  sivistystehtä¬ 
viin  kuuluu  Skepsiksen  palkintolautakunnan  mielestä  pi¬ 
kemmin  taikauskon  asiallinen  ja  kriittinen  analysointi  kuin 
sen  tukeminen  veronmaksajien  rahoilla. 

Siksi  Skepsis  myöntääkin  Huuhaa-kunniamaininnan  kai¬ 
kille  julkisin  varoin  ylläpidettäville  oppilaitoksille,  jotka  kri¬ 
tiikittömästi  levittävät  pseudotiedettä  ja  muuta  taikauskoa. 


Huuhaa-palkinnon  julkistamisen  yhteydessä  Nils  Mustelin  esitti 
yhdistyksen  puolesta  erityiset  kiitokset  Joensuun  kaupunginjoh¬ 
tajalle  Aaro  Heikkilälle  sekä  lääketieteen  tohtori  Matti  A.  Miet¬ 
tiselle,  jotka  ovat  kuluneen  vuoden  aikana  vaikuttaneet  myön¬ 
teisesti  ns.  henkimaailman  asioista  käytävään  julkiseen  keskus¬ 
teluun. 

Aaro  Heikkilä  on  osallistunut  rohkeasti  ja  kriittisesti  "stei- 
nerilaisuudesta"  käytävään  keskusteluun,  jonka  lähtökohtana  on 
ollut  eduskunnan  käsiteltävänä  oleva  laki  Steiner-koulujen  val¬ 
tionapujen  lisäämisestä.  Hän  on  mm.  tuonut  julkisuuteen 
Steinerkoulujen  voimakkaan  kytkennän  antroposofista  dogma¬ 
tiikkaa  edustaviin  järjestöihin,  jotka  innokkaasti  levittävät,  sel¬ 
västi  tieteenvastaisia  oppeja  ja  okkultistista  ajattelua. 

Skepsis  korostaa  tässä  yhteydessä,  että  lakiehdotuksen  val¬ 
misteluvaiheessa  esille  tuodut  väitteet,  että  Steiner-kouluissa 
olisi  kysymys  vain  toisenlaisesta  pedagogiikasta  eikä  siis  antro¬ 
posofisten  uskomusten  indoktrinaatiosta,  ovat  kiistanalaisia  ja 
vaatisivat  perusteellista  selvittämistä. 

Matti  A.  Miettinen  väitteli  alkuvuodesta  tohtoriksi  aihee¬ 
naan  Niilo  Yli-Vainion  uskonnollinen  parannustyö.  Näin  ollen 
monien  tabujen  ympäröimä  ja  usein  paranormaalina  pidetty  il¬ 
miö  on  Miettisen  ansiosta  joutunut  avoimen  tieteellisen  tutki¬ 
muksen  kohteeksi.  Väitöskirja  synnytti  myös  mittavan  julkisen 

keskustelun,  jonka  aikana  yleisö  sai  uutta  ja  valaisevaa  tietoa 
ns.  ihmeparannusten  luonteesta. 


Huuhaa-palkinnon  myöntämisen  jälkeen  Vantaan  työväenopis¬ 
tolle  on  tarjottu  mahdollisuutta  puolustautumiseen  Skeptikko- 
lehden  palstoilla,  mutta  vastausta  ei  ole  vielä  tullut.  Työväeno¬ 
piston  rehtori  Osmo  Hyytiä  selosti  kuitenkin  suhtautumistaan 
palkintoon  Helsingin  sanomien  tiedesivulla  perjantaina  30.  mar¬ 
raskuuta.  Hyytiä  lupasi  HS:n  mukaan,  että  ainakin  astrologian 
kurssi  siirretään  pois  kasvatuksen  ja  psykologian  kurssien  jou¬ 
kosta  osaksi  uskontoa,  filosofiaa  ja  elämänkatsomusta.  Hyytiä 
esitti  puolustuksekseen  sen,  että  hänen  johtamassaan  opistossa 
pidetään  tänä  lukuvuonna  1300  erilaista  kurssia,  eikä  rehtorilla 
luonnollisestikaan  ole  mahdollisuutta  valvoa  niitä  kaikkia. 

Tieteellisen  neuvottelukunnan  kokous  24.11.90 

Timo  Kaitaro 


Skepsikselle  on  nyt  muodostettu  tieteellinen  neuvottelukunta. 
Sen  puheenjohtajana  toimii  dosentti  S.  Albert  Kivinen.  Muut 
jäsenet  ovat  professori  Nils  Edelman,  apulaisprofessori  Kari 
Enqvist,  amanuenssi  Harry  Halen,  professori  Pertti  He- 
mänus,  dosentti  Raimo  Keskinen,  professori  Kirsti  La¬ 
gerspetz,  professori  Raimo  Lehti,  professori  Anto  Leiko¬ 
la,  LKT  Matti  A.  Miettinen,  professori  Ilkka  Niiniluoto, 
dosentti  Heikki  Oja,  professori  Heikki  Räisänen,  professo¬ 
ri  Anssi  Saura,  ohjelmajohtaja,  FL  Tytti  Sutela,  professo¬ 
ri  Raimo  Tuomela,  professori  Yrjö  Vasari,  professori  Johan 
von  Wright  ja  dosentti  Risto  Vuorinen. 

Ensimmäisen  kokouksen  tarkoituksena  oli  esitellä  Skepsis  ja 
tieteellinen  neuvottelukunta  toisilleen.  Seuraavassa  on  sihteerin 
muistiinpanoihin  perustuvia  tulkintoja  neuvottelukunnan  pu¬ 
heenjohtajan  S.  Albert  Kivisen  johdolla  käydystä  keskustelus¬ 
ta.  Seloilleko  ei  kata  kaikkea  kokouksessa  käytyä  keskustelua 
vaan  rajoittuu  tiivistelmiin  laajemmista  puheenvuoroista. 

Nils  Mustelinin  avattua  kokouksen  Matti  Virtanen  esitti  kat¬ 
sauksen  yhdistyksen  historiaan  ja  aikaisempaan  toimintaan.  Tä¬ 
män  jälkeen  tieteellisen  neuvottelukunnan  jäsenet  saivat  esittää 
näkemyksiään  siitä,  mitä  he  odottavat  Skepsikseltä. 

Dosentti  Risto  Vuorinen  avasi  keskustelun  lähestymällä  tee¬ 
maa  psykologin  näkökulmasta.  Psykologin  yhtenä  tehtävänä  on 
inhimillisen  irrationaalisuuden  ymmärtäminen.  Tätä  irrationaa¬ 
lisuutta  esiintyy  kahdella  tasolla,  yhteiskunnallisella  ja  yksilölli¬ 
sellä.  Yhteiskunnallinen  irrationaalisuus  tulee  esiin  mm.  ympä¬ 
ristöongelmissa  ja  energiakysymyksissä.  Yhteiskunnallisen  irra¬ 
tionaalisuuden  osalta  Vuorinen  toi  esiin  ajatuksen  positiivises¬ 
ta  palkinnosta,  joka  myönnettäisiin  henkilölle,  joka  on  osoitta¬ 
nut  siviilirohkeutta  taistellessaan  yhteiskunnallisen  irrationaali- 

suuden  ilmentymiä  vastaan.  Parhaita  välineitä  irrationaalisuu¬ 
den  yksilöllisten  muotojen  ymmärtämiseen  Vuorinen  etsi  kah¬ 
den  tärkeänä  pitämänsä  psykologisen  teorian  taholta:  kognitii¬ 
visen  ja  psykoanalyyttisen.  Irrationaalisuus  on  psykologisesta 
näkökulmasta  erottamaton  osa  yksilöä.  Huuhaa-palkinnon  teh¬ 
tävänä  olisi  kiinnittää  huomiota  yrityksiin  hyödyntää  tätä  yksi¬ 
löllisen  irrationaalisuuden  dynaamista  voimaa. 

Vuorisen  ajatukseen  myönteisestä  palkinnosta  saattoi  Matti 
Virtanen  vastata  välittömästi,  että  Huuhaa-palkinnon  jakoon  on 
tänä  vuonna  liitetty  kaksi  myönteistä  kunniamainintaa. 

Professori  Anssi  Saura  lähestyi  aihetta  biologin  näkökulmas¬ 
ta.  Biologina  hän  on  luonnollisestikin  joutunut  tekemisiin  eri¬ 
tyisesti  kreationismin  kanssa.  Saura  totesi  tieteen  olevan  samal¬ 
la  puolella  Suomen  evankelis-luterilaisen  kirkon  kanssa  erilai¬ 
sia  vapaakirkollisia  kreationismia  kannattavia  tahoja  vastaan. 
Evoluutioteorian  ja  uskon  välillä  ei  siis  sinänsä  ole  ristiriitaa. 
Saura  toi  esiin  irrationaalisten  maailmanloppuvisioiden  vaiku¬ 
tuksen  ihmisten  motivaatioon  toimia  järkevästi  esim.  ympäris¬ 
tökysymysten  ratkaisemiseksi:  jos  lähdetään  siitä,  että  loppu 
on  tulossa,  voidaan  elää  kuin  pellossa.  Kreationismin  lisäksi 
Saura  mainitsi  lysenkolaisuuden,  jolla  löytyy  kannattajia  vielä¬ 
kin,  vaikkakin  vähäisemmässä  mittakaavassa  kuin  parhaina  ai¬ 
koinaan.  Saura  toi  myös  esiin  Itä-Euroopan  tapahtumien  ja 
marxilaisen  filosofian  häviön,  jotka  saattavat  tuoda  mukanaan 
irrationaalisten  suuntausten  voimistumisen. 

Professori  Ilkka  Niiniluoto  korosti  puheenvuorossaan,  että 
yhdistyksen  toiminta  ei  saisi  rajoittua  pelkästää  luentojen  järjes¬ 
tämiseen  ja  kirjojen  julkaisemiseen.  Lisäksi  tulisi  yrittää  tavoit¬ 
taa  laajempia  yleisökerroksia  tiedotusvälineiden  avulla.  Konk¬ 
reettisena  ehdotuksena  Niiniluoto  ehdotti  viikkolehtien  astrolo- 
gipalstojen  vastapainoksi  säännöllisesti  ilmestyvää  "Skeptikon 
palstaa".  Televisio  olisi  myös  tehokas  vaikutuskanava.  Niini¬ 
luoto  korosti  myös  tieteeseen  liittyvien  moraalisten  kysymys¬ 
ten  käsittelemisen  tärkeyttä.  New  Age  -liikkeet  markkinoivat 
huuhaansa  usein  liittämällä  ne  moraalisiin  näkökohtiin  ja  ylei¬ 
sesti  hyviksi  katsottuihin  arvoihin  sekä  viittaamalla  tieteellisen 
maailmankuvan  rajoittuneisuuteen.  Tieteen  edustajien  tulisi 
tällöin  tuoda  selvästi  esiin,  että  myös  he  kantavat  huoltaja  vas¬ 
tuuta  moraalisista  kysymyksistä. 

Professori  Raimo  Lehti  totesi,  että  tieteen  edustaman  ratio¬ 
naalisuuden  ja  sen  vastustajien  välinen  vastakkainasettelu  ei  ole 
uusi  asia,  vaan  yhtä  vanha  kuin  tiede  itse.  Tulisikin  pyrkiä  et¬ 
simään  tämän  vastavirran  lähdettä  ja  pohtia  myös  sitä,  miten 
tiedemiehet  kenties  itsekin  ovat  nostamassa  tätä  vastareaktio¬ 
ta.  Esimerkkinä  hän  mainitsi  Velikovskyn  vastustajien  leimaan¬ 
tumisen  tieteen  jäykistä  dogmeista  kiinnipitäviksi.  Keskuste¬ 
lun  aikana  tuli  muissakin  puheenvuoroissa  esiin  se  seikka,  että 
populistit  pystyvät  helposti  hyödyntämään  niitä  piirteitä  tiede¬ 
miesten  esiintymisessä  ja  kielenkäytössä,  jotka  ärsyttävät  ylei¬ 
söä.  Herravihaan  taipuvainen  kansa  on  usein  valmis  sympatisee- 
raamaan  mieluummin  vainon  kohteeksi  koettua  toisinajattelijaa 
kuin  tieteellisen  "establismentin"  vallassa  olevia  edustajia. 

Professori  Nils  Edelman  ehdottikin  tähän  liittyvää  esitelmän 
aihetta:  pitäisi  puhua  siitä,  miten  tieteellinen  ajattelu  erottuu 
pseudotieteisiin  liittyvistä  ajattelutavoista.  Anssi  Saura  muis¬ 
tutti  myös  tieteen  piirissä  esiintyvästä  arroganssista.  Esimerk¬ 
kinä  Saura  mainitsi  molekyylibiologian  taholta  toisinaan  esitet¬ 
tävät  väitteet,  että  ko.  tieteenalalta  löytyy  ratkaisut  lähes  kaik¬ 
keen. 

Professori  Johan  von  Wright,  totesi  Vuorisen  tavoin  olevan- 
sa  kiinnostunut  yksilöllisestä  irrationaalisuudesta  ja  siitä,  millä 
perusteella  ihmiset  uskovat  erilaisiin  selitysmalleihin.  Luen¬ 
tosarjoissa  voisi  esittää  aatehistoriallisia  katsauksia  kreationis¬ 
min  kaltaisista  teemoista,  joissa  kiinnitettäisiin  huomiota  siihen, 
minkälaista  evidenssiä  näiden  oppien  puolesta  on  esitetty. 

Yleisiä  toimintaperiaatteita  ja  strategioita  koskevan  keskus¬ 
telun  jälkeen  palattiin  käsittelemään  konkreettisia  toiminta¬ 
suunnitelmia.  Uutena  toimintamuotona  esillä  oli  mm.  ajatus 
kouluihin  suunnattavista  tietoiskuista.  Lopulta  päätettiin,  että 
neuvottelukunta  voisi  kokoontua  kevättalvella  pohtimaan  tar¬ 
kempia  suunnitelmia. 

Keskustelussa  kohotettiin  toistuvasti  esiin  filosofiseen  kabi¬ 
nettiin  ja  akateemisiin  ympyröihin  juuttumisen  vaara  ja  pohdit¬ 
tiin  keinoja  laajemman  yleisön  tavoittamisesta.  Vaikka  Skepsik¬ 
sen  ei  tarvinne  asettaa  itselleen  mitään  messiaanisia  sananlevit- 
tämistehtäviä,  tulisi  sen  pyrkiä  kriittisen  ja  tieteellisen  ajatte¬ 
lun  leviämiseen  akateemisten  ympyröiden  ulkopuolelle.  Kuten 
Nils  Mustelin  totesi,  voimme  hyvinkin  kilpailla  huuhaan  kanssa 

ihmisten  kiinnostuksesta  osoittamalla  onnistuneen  popularisoin¬ 
nin  avulla,  että  tiedekin  voi  olla  ymmärrettävää,  mielenkiintois¬ 
ta  ja  jopa  hauskaa. 

Uutisia 

Matti  Virtanen 


Kiistaa  Niiniluodosta 

Professori  Ilkka  Niiniluodon  esiiintyminen  Skepsis-yhdistyksen 
luennoitsijavieraana  on  saanut  pari  jäsentämme  eroamaan.  Yh¬ 
distyksen  hallitus  sai  viime  jäsenkirjeen  lähettämisen  jälkeen  pa¬ 
rit  vihaiset  terveiset,  joissa  luennoitsijan  valintaa  moitittiin  har¬ 
kitsemattomaksi. 

Ensimmäinen  eroaja  oli  Suomen  Ateistiyhdistys  ry : n  puheen¬ 
johtaja  Erkki  Hartikainen.  Hän  ilmoitti  päätökselleen  kolme  pe¬ 
rustelua:  1)  Skepsis  ei  uskalla  ottaa  kantaa  uskonnolliselta  hais¬ 
kahtavaan  huuhaahan  kuten  esim.  steinerilaisuuteen.  2)  Toh¬ 
tori  Pertti  Lindforsin  asiantuntemusta  on  tiettävästi  aliarvioitu 
Skepsiksessä.  -  Ja  viimeinen  pisara:  3)  Johtava  dogmaattinen 
agnostikko  Ilkka  Niiniluoto  on  kutsuttu  esitelmöimään  aiheesta, 
jonka  asiantuntija  hän  ei  ole. 

Toinen  eroaja  oli  Pentti  Kähkönen.  Myöskään  hänen  mie¬ 
lestään  Niiniluoto  ei  ollut  sopiva  henkilö  luennoimaan  aiheesta 
Epäily,  tietoja  usko.  Hartikaisen  mielestä  tässä  asiassa  parempi 
asiantuntija  olisi  ollut  Hartikainen,  Kähkösen  mielestä  Kähkö¬ 
nen.  Hallituksen  jäsenten  mielestä  eroilmoituksista  ei  ole  syytä 
ryhtyä  riitelemään. 

Hartikainen  ja  Kähkönen  nostavat  kuitenkin  erollaan  esiin 
mielenkiintoisen  kysymyksen:  miten  Skeptikon  ja  skeptikkojen 
pitäisi  suhtautua  uskontoihin.  Aiheesta  käydään  päättymätön¬ 
tä  väittelyä  muiden  maiden  skeptikkoyhdistyksissä.  Keskustelu 
kannattaisi  käynnistää  tässä  lehdessä  ennen  kuin  Hartikainen  ja 
Kähkönen  saavat  seuraajia. 

Kuka  tuntee  Flier  X:n? 

Yhdistys  on  saanut  australialaiselta  tutkijalta  Robert  E.  Bart- 
holomew'lta  vetoomuksen,  joka  koskee  kahta  Pohjolan  ufoha¬ 
vaintoa. 

Sosiologi  Bartholomevv  on  hiljattain  väitellyt  The  Flinders 
University  of  South  Australiassa  tohtoriksi  aiheenaan  "The  So¬ 
cial  history  of  mass  hysteria  and  UFOs”.  Hänen  kirjoituksen¬ 
sa  "The  Airship  hysteria  of  1896-97"  julkaistiin  viime  talvena 
(Winter  1990)  The  Skeptical  Inquirer  -lehdessä. 

Bartholomevv  haluaa  nyt  tietoa  Skandinaviassa  tapahtuneis¬ 
ta  "Flier  X"  -havainnoista  vuosina  1933-38  ja  aaverakettihavain- 
noista  (Ghost  rocket)  1946-47.  Jos  kuka  tahansa  suomalainen 
tietää  näistä  ufohavainnoista  jotakin,  tai  on  muuten  ollut  teke¬ 
misissä  ufohistorian  kanssa,  häntä  kehotetaan  täten  ottamaan 
yhteys  Bartholomew'hen.  Osoite  on:  Robert  E.  Bartholomevv, 
Route  2,  W h  ite h  ai  I ,  New  York  12887,  USA. 


1991  Euroopan  Skeptikkojen  Kokous 

Alankomaiden  skeptikoyhdistys  Skepsis  on  lähettänyt  kaikille 
maanosamme  sisary hdistyksi Ile  kutsun  Euroopan  skeptikkojen 
kokoukseen  Amsterdamiin  ensi  vuoden  lokakuussa.  Valmistelut 
ovat  ilmeisesti  hyvässä  vauhdissapa  niihin  liittyen  myös  Skeptik¬ 
ko  julkaisee  kutsun  saapua  Amsterdamiin  esitelmää  pitämään. 
Paikka:  Amsterdam,  Alankomaat 

Aika:  Perjantai  4.  ja  lauantai  5.  lokakuuta  1991 

Kieli:  Englanti 

Taso:  Tieteestä  kiinnostuneet  maallikot 

Esitelmän  kesto:  noin  35  minuuttia,  jonka  jälkeen  varaus  10 
minuutin  keskusteluun. 

Mahdollisia  esitelmöitsijöitä  pyydetään  lähettämään  esitel¬ 
mänsä  tiivistelmä  ennen  huhtikuun  1 5 :ttä .  Täysimittainen  esi¬ 
telmä  pitäisi  lähettää  kirjallisena  ennen  lokakuun  alkua.  Jär¬ 
jestäjät  toivovat,  että  suullinen  esitelmä  on  lyhennelmä  kirjal¬ 
lisesta  versiosta. 

Esitelmien  pitäisi  mielellään  käsitellä  tuoreita  tutkimuksia 
tai  muita  skeptikkoja  kiinnostavaa  empiiristä  aineistoa.  Ko¬ 
kouksella  ei  ole  yhteistä  teemaa,  mutta  Euroopan  yhdentymisen 
vuoksi  seuraaviin  seikkoihin  pyydetään  kiinnittämään  huomiota: 

Hallitusten  tai  yhteisöjen  (esimerkiksi  Vakuutusyhtiöiden) 
suhtautuminen  pseudotieteisiin  ja  paranormaaleihin  ilmiöihin. 
Hallituksella  ymmärretään  tässä  sekä  lainsäädäntö-,  toimeenpano- 
että  tuomioistuinten  vallankäyttöä. 

Esitelmät  voivat  käsitellä  mm: 

-  terveydenhoitoa 

-  koulutusta,  vaikkapa  tiedeopetusta 

-  paranormaalien  tutkimusaiheiden  (esim.  maasäteily  ja  vaih- 
toehtolääkintä)  rahoitusta 

-  verotusta  (miten  verottaja  suhtautuu  mm.  taikavarpuun, 
astrologiseen  neuvontaan  tai  selvänäkijään  -  ovatko  kulut 
vähennyskelpoisia?) 

Tiivistelmät  ja  esitelmät  pitäisi  lähettää  suoraan  kokouksen 
järjestäjille  osoitteeseen: 

Jan  VVillem  Nienhuys 
Dommelsevveg  IA 
5581  VA  VVaalre 
The  Netherlands 

Lukijoilta 


Tervehdys  Tuusulasta 

Skepsis-yhdistyksen  jäseniä  lähestyy  kirjeellä  R.  Wickholm  Tuu¬ 
sulan  Jokelasta.  Hän  on  kehittänyt  kummitteluilmiön  selityk¬ 
seksi  teorian,  joka  saatettakoon  tässä  julkisuuteen. 

Wickholmin  mukaan  LSD:n  kaltaisia  huumaavia  aineita  voi 
hyvinkin  esiintyä  autiotaloissa  tai  muissa  homehtuvissa  puura¬ 
kenteissa,  koska  "LSD  on  torajyvistä,  siis  eräänlaisesta  homees¬ 
ta  eristettävissä".  "Ajatellaampa  esimerkkitilannetta",  Wick¬ 
holm  kirjoittaa. 

"Joku  onneton  on  yöpymässä  tunnettuun  kummitustaloon. 
Illan  pimetessä  tuuli  vinkuu  nurkissa  luoden  aavemaisen  tunnel¬ 
man  koko  taloon  (ja  samanaikaisesti  homeisesta  kellarista  nou¬ 
see  itiöpölyä,  joka  sisältää  ibotzeiinin  karbofyraattista  mesme- 
riittistä  forforaattia  ja  psilokybiinin  hydroloitunutta  kloraatti- 
ionein  terästettyä  tatraattisuolaa).  Eikä  kulu  kauaakaan,  ennen 
kuin  UFOt  laskeutuvat  pihalle  vieden  mennessään  kaasua  hen- 
keensä  vetäneen  raukan." 

Kirje  jatkuu,  mutta  tila  ei  valitettavasti  anna  tässä  myöten 
koko  teorian  selostamiseen.  Wickholm  toivottaa  Skepsikselle  on¬ 
nea  ja  menestystä  hourupäisyyksien  kartoittamisessa,  ja  signee- 
raa  kirjeensä  tittelillä  "keksijä  ja  sekopää  yhdistyksen  (ainoa) 
jäsen".  Skeptikon  toimitus  kiittää  kirjeestä. 


Joulupakina 

Toinen  lukijakirjeemme  tulee  Pertti  Juvoselta,  Espoosta.  Esit¬ 
täköön  se  nyt  tässä  vaikkapa  joulupakinan  virkaa,  vaikkei  suo¬ 
ranaisesti  jouluun  liitykään: 

Yliluonnollinen  ilmiö 

Minä  olen  Hugo  Uljas  Itikainen,  dosentti,  siis  sangen  viisas  mies. 
Me  dosentithan  pohdimme  syvällisiä  asioita,  kuten  lusikoiden, 
veitsien  ja  haarukoiden  järjestystä  astiakaapissa. 

Minä  olen  pohtinut  seuraavaa: 

Kun  noppaa  heitetään  monta  kertaa  peräkkäin  eikä  ole  tul¬ 
lut  yhtään  kuutosta,  niin  silloinhan  kuutosten  tulemistodennä- 
köisyys  kasvaa.  Koska  niitähän  pitää  olla  keskimäärin  1/6  tu¬ 
loksista. 

Otetaan  1000  noppaa.  Heitetään  ne  kaikki,  kerätään  kaikki 
kuutosen  saaneet  nopat  tpois.  Jatketaan  heittoja  jäljelle  jää¬ 
neillä  nopilla  ja  kerätään  aina  kuutoset  pois,  kunnes  jäljellä  on 
vain  muutama  noppa.  Näillä  muutamalla  nopalla  pitäisi  sitten 
kuutosia  tulla,  ja  paljon. 

Mutta  vastaus  yhteen  kysymykseen  "miten  saan  varmasti 
kuutosen  seuraavalla  heitolla"  herättää  useita  uusia  kysymyk¬ 
siä:  Unohtaako  noppa  tietonsa  jossain  ajassa?  Jos  unohtaa, 
niin  kuinka  pian?  Mitä  tapahtuu,  jos  heittäjät  A  ja  B  vaihtavat 
heittämiään  noppia?  Seuraako  muisti  nopan  mukana  vai  jääkö 
se  heittäjälle? 

Kyseessä  on  selvästi  yliluonnollinen  ilmiö,  koska  kuutosia  tu¬ 
levaisuudessa  antava  noppa  ei  eroa  fyysisesti  mitenkään  normaa¬ 
lista  nopasta,  vaikka  halki  sahaisi.  Siksi  harkitsenkin  vakavasti 
Skepsiksen  10  000  mk:n  haasteeseen  vastaamista,  kunhan  saan 
ensin  jäljellä  olevat  pienet  epäselvyydet  ratkaistua. 

Kirjallisuutta: 

Hugo  U.  Itikainen:  Tilastotappion  merkitys  potkupallossa. 

H.  U.  Itikainen:  Tavallista  lämpimämmän  alkuvuoden  vaikutus 
loppuvuoden  lämpötilaan. 

Apua! 

Tämän  lehden  toimitusta,  kuten  koko  hallitusta,  vaivaa  krooni¬ 
nen  aikapula,  minkä  vuoksi  näihin  hyviin  harrastuksiin  ei  ehdi 
aina  paneutua  sillä  hartaudella,  jonka  ne  ansaitsisivat.  Siksipä 
haluaisimmekin  löytää  jäsenistöstämme  ihmisiä,  jotka  voisivat 
avustaa  Skeptikon  toimitustyössä  keräämällä  ja  muokkaamalla 
kirjoituksia,  seuraamalla  eri  rajatiedon  aloja  yms.  Työ  vaatii 
kirjallista  ilmaisukykyä,  sitkeyttä,  täsmällisyyttä,  kriittisyyttä, 
älyä,  lujaa  itsetuntoa,  kielitaitoa,  epäluuloisuutta,  ahkeruutta, 
...  siis  lyhyesti  sanottuna  kaikkea  sitä,  mitä  nykyiseltä  ns.  pää¬ 
toimittajalta  puuttuu.  Palkaksi  työstä  saat  pari  lehden  vapaa¬ 
kappaletta  ja  oikein  hyvin  onnistuttuasi  ilkeämielisen  mainin¬ 
nan  Ultra-lehteen.  Jos  olet  kiinnostunut,  ota  yhteyttä  ns.  pää¬ 
toimittajaan:  Hannu  Karttunen,  puh.  päivisin  90-457  2709. 

Muutenkin,  jos  tunnet  halua  osallistua  hieman  aktiivisem¬ 
min  Skepsiksen  toimintaan,  ota  rohkeasti  yhteyttä  hallituksen 
jäseniin.  Oitis  he  keksivät  sinulle  runsain  määrin  kaikenlaisia 
tehtäviä. 


Seuraava  lehti 

Seuraava  lehti  ilmestynee  helmikuussa.  Toimitukseen  on  kerty¬ 
nyt  jonkin  verran  grafologiaan  liittyvää  aineistoa  ja  kirjeenvaih¬ 
toa,  joka  julkaistaan  seuraavassa  numerossa. 


^  jfc  Jff  % 


Vaikka  jouluun  liittyykin  uskonnollisia  ja  paranormaaleja  aspek¬ 
teja  (mm.  joulupukki),  rohkenee  Skepsiksen  hallitus  kuitenkin 
toivottaa  kaikille  lukijoille  hyvää  joulua  ja  epäluuloista  uutta 
vuotta. 


Jos  haluat  lukea  enemmän  skeptikkojen  toiminnasta,  tilaa  CSI- 
COPin  julkaisema  The  Skeptical  Inquirer.  Lehdestä  ilmestyy 
vuosittain  neljä  yli  satasivuista  numeroa.  Tilaus  käy  lähettä¬ 
mällä  viereisellä  sivulla  oleva  kuponki  osoitteeseen: 

Skeptical  Inquirer 
PO  Box  229 
Buffalo,  NY  14215-9927 
U.S.A. 

Jos  haluat  liittyä  Skepsiksen  jäseneksi,  lähetä  allaoleva  lomake 
täytettynä  Skepsiksen  sihteerille:  Timo  Kaitaro,  Kontiontie  7  F 
51,  02110  Espoo. 


Jäsenanomus 


Nimi 

Ammatti  ja  oppiarvo 

Lähiosoite 

Postitoimipaikka 

Puhelin 

Työpaikka 

Lähiosoite 

Postitoimipaikka 

Puhelin 

Kokemus  Skepsiksen  toimialaan  liittyvistä  asioista,  mahdolli¬ 
set  aihetta  sivuavat  julkaisut,  jäsenyys  muissa  tieteellisissä  yh¬ 
distyksissä,  erityiset  mielenkiinnon  kohteet  (jatka  tarvittaessa 
kääntöpuolelle  tai  käytä  erillistä  paperia): 


Hyväksyn  Skepsis-yhdistyksen  säännöissä  määritellyt  tarkoituk¬ 
sen  ja  toimintaperiaatteet  (kts.  lehden  takakansi)  ja  haluan  liit¬ 
tyä  yhdistyksen  jäseneksi. 

Päiväys 

Allekirjoitus 


SKEPTIKKO  9,  syksy/talvi  1990 


39 


Engiish  summary 

Occultism  and  Steiner  schools,  Nils  Mustelin 
Soon  the  Parliament  may  pass  a  law  that  will  give  public  sup- 
port  to  Steiner  schools.  Steiner's  philosophy  involves  occultistic 
elements,  and  the  skeptics  are  vvorried  that  they  may  also  be 
incorporated  in  the  school  curricula, 

Biogenerator.  Veijo  Saano 

According  to  the  advertisement,  the  biogenerator,  sending  mag- 
netic  vibrations,  heals  almost  every  disease  The  data  provided 
by  the  manufacturer  is  in  good  agreement  with  the  characte- 
ristics  of  quackery. 

Review  of  SPR  publications,  Timo  Kaitaro 
Examples  of  recent  topics  in  the  SPR  publications  include:  per- 
manent  paranormal  objects  (topologically  impossible  objects, 
like  linked  rings  made  of  two  different  materials,  showing  no 
traces  of  gluing  or  welding),  the  disappeared  ESP  ability  of  Pa¬ 
vel  Stepanek,  and  hallucinations. 

The  Flimflam  award 

The  1990  award  was  given  to  Vantaan  työväenopisto,  which  is 
one  of  the  many  publicly  funded  adult  education  institutes.  The 
institute  has  astrology  and  graphology  courses  listed  under  Edu¬ 
cation  and  Psychology. 

The  Scientific  committee 

Skepsis  has  invited  several  well-known  scientists  to  form  a  Scien¬ 
tific  committee.  Its  purpose  is  to  help  Skepsis  in  long-term  plan- 
ning  and  give  advice  in  Scientific  matters. 


Skepsis  on  1987  perustettu  suomalaisten  skeptikkojen  yhdistys.  Skep¬ 
siksen  toimintaperiaatteet  ovat  samantapaiset  kuin  yhdysvaltalaisen 
CSICOPin  (Committee  for  the  Scientific  Investigation  of  Claims  of 
the  Paranormal),  mutta  se  toimii  täysin  itsenäisesti  vaikkakin  yhteis¬ 
työssä  CSICOPin  ja  muiden  vastaavien  järjestöjen  kanssa. 

Yhdistyksen  säännöissä  mainitaan  Skepsiksen  tarkoituksesta  ja  pe¬ 
riaatteista  seuraavaa: 

Yhdistyksen  tarkoitus  on: 

-  Edistää  paranormaaleja  ilmiöitä  koskevien  väitteiden  objektiivista 
ja  puolueetonta  tieteellistä  tutkimusta,  ottamatta  näiden  väittei¬ 
den  paikkansapitävyyteen  kantaa  apriorisin,  tutkimusta  edeltävin 
perustein. 

-  Ylläpitää  tällaisesta  tutkimuksesta  kiinnostuneiden  ihmisten  ver¬ 
kostoa  sekä  pitää  yhteyttä  vastaavanlaisiin  yhteisöihin  kotimaassa 
ja  ulkomailla. 

-  Julkaista  paranormaaleja  ilmiöitä  koskevia  väitteitä  tutkivia  artik¬ 
keleja  ja  kirjoja  sekä  laatia  tällaisia  väitteitä  sisältävien  julkaisujen 
bibliografioita. 

-  Järjestää  alaan  liittyviä  kokouksia  ja  konferensseja  sekä  harjoittaa 
valistus-  ja  tiedotustoimintaa. 

Yhdistys  on  poliittisesti,  aatteellisesti  ja  uskonnollisesti  sitoutumaton. 

Yhdistyksen  hallitus  voi  hyväksyä  anomuksesta  yhdistyksen  jäseneksi 
yksityishenkilöitä  ja  oikeuskelpoisia  yhteisöjä,  jotka  hyväksyvät  edellä 
mainitut  yhdistyksen  periaatteet. 


